DBV-takke kan dalk sluit ná virus-uitbraakArgieffoto: unsplash, Pixabay Annette Rademeyer, ŉ woordvoerder van die DBV, het gesê die takke is tans in só ŉ finansiële krisis gedompel dat dit bykans onmoontlik geraak het om hul pligte behoorlik uit te voer. Die DBV-takke in King Williams Town en Oos-Londen is in ŉ ernstige krisis gedompel nadat daar onderskeidelik ŉ Parvo-virus en die sogenaamde hondehok-hoes (“kennel cough”) by die takke uitgebreek het. Volgens Rademeyer is die behandeling vir veral die Parvo-virus besonder duur en moet die King Williams Town-DBV soveel as R40 000 per maand opdok vir die aankoop van medisyne en veeartsenyvoorraad. “Die maandelikse bedryfskoste van die Oos-Londen-DBV beloop ongeveer R240 000 en die bedryfskoste vir die DBV in King Williams Town beloop R180 000 per maand,” het sy verduidelik. “Dit is ook nie net die lewe van die diere wat in gedrang is as die DBV-takke sou sluit nie: Altesaam 44 werknemers se lewensbestaan is ook op die spel.” Sy het gesê die DBV-takke vervul al dekades lank ŉ onmisbare rol in die gemeenskap. Die Oos-Londen-DBV is byna 100 jaar oud, terwyl die King Williams Town-DBV die gemeenskap al 57 jaar bedien. “Hierdie is werklik nie ŉ skrikmaaktaktiek nie. Die DBV ontvang geen befondsing deur die regering nie en hul dienste in die gemeenskap is noodsaaklik. Mense wat gewoonlik vir die DBV geld skenk word ongetwyfeld ook geraak deur die sukkelende ekonomie, wat bydra tot die slegte situasie,” het Rademeyer gesê. “Die maandelikse betalings van onderskeidelik R10 000 en R6 600 wat die DBV-takke van die onderskeie munisipaliteite ontvang om as die munisipale-diereskuilding te funksioneer en alle rondloperdiere in te neem en te versorg, is hoegenaamd nie genoeg om die takke se bedryfskoste te dek nie. Jare lange pogings om meer geld uit die munisipaliteit te kry was tot dusver tevergeefs.” Rademeyer het ŉ beroep op die publiek gedoen om hulle by te staan met droë en nat kos vir honde en katte, asook voer vir plaasdiere. Kontantdonasies kan ook direk in die takke se bankrekeninge inbetaal word. Albei die DBV-takke is geregistreerde nie-winsgewende organisasies wat jaarliks geoudit word. Persone wat dien op die takke se besturende raad ontvang geen betaling nie en baie van die personeel werk ook op vrywillige basis. King Williams Town DBV FNB (King Williams Town-tak) Takkode: 210519 Rekeningnommer: 62018960709 Oos-Londen DBV Nedbank (Hemingways) Takkode: 126317 Rekeningnommer: 1045108065